USKOK je pokrenuo istragu protiv 15 osoba zbog "zločinačkog udruživanja" na području Slavonije. Državu su na poreznim prijevarama oštetili za oko 34,4 milijuna kuna, sumnjaju u USKOK-u.

U USKOK-u navode kako su pokrenuli istragu protiv 15 hrvatskih državljana, a zatražili pritvor za njih 13. Sumnjiči ih se za počinjenje kaznenih djela zločinačkog udruženja, utaje poreza ili carine u sastavu zločinačkog udruženja te pomaganje u utaji poreza ili carine u sastavu zločinačkog udruženja.

Osnovano se sumnja da je prvookrivljeni, direktor jednog trgovačkog društva ustrojio zločinačko udruženje na području Osijeka, Vukovara, Nijemaca, Našica, Vinkovaca i Bršadina i to od 1. siječnja 2015. do 11. travnja 2017. godine. radi pribavljanja znatne nepripadne imovinske koristi za sebe i druge neosnovanim umanjenjem obveze poreza na dodanu vrijednost trima trgovačkim društvima, navode u USKOK-u.

"U cilju realizacije plana I. okr. je, sukladno prethodnom dogovoru s II. okr. i III. okr., te drugim direktorima trgovačkih društava, sam i posredstvom IV., XIV., XV., XII. i XI. okr. nabavljao robu „na crno“, nakon čega je tako nabavljenu robu prodavao trgovačkim društvima u kojim su II. okr. i III. okr. odgovorne osobe, te drugim trgovačkim društvima.



Za kupnju robe „na crno“, te potom prodaju iste, I. okr. je osobno i posredstvom IV., XI., XII., XIV., XV. okr. ispostavljao nevjerodostojne račune u kojima je neosnovano obračunao i iskazao iznos poreza na dodanu vrijednost, nakon čega su II. okr. i III. okr., te odgovorne osobe drugih trgovačkih društava, nalagale plaćanje tako ispostavljenih nevjerodostojnih računa u ukupnom iznosu od najmanje 94.670.000 kuna, iako su znali da će kasnije, neosnovanim iskazivanje pretporeza, trgovačka društva u kojima su I. okt., II. okr. i III. okr. odgovorne osobe, umanjiti obveze uplata dužnih davanja po osnovi poreza na dodanu vrijednost u korist Državnog proračuna Republike Hrvatske. Potom je I. okr. osigurao daljnje transfere i izvlačenje novca i to djelomičnim podizanjem zaprimljenih sredstava u gotovini, a djelomično daljnjim transferima na račune angažiranih društava u lancu, pri čemu su fiktivne račune i prateću knjigovodstvenu dokumentaciju, po nalogu I. okr i IX. okr., izrađivali V., VIII., X. i XI. okrivljeni.



Plaćanje fiktivnih računa osobno ili posredstvom VI. okr. i VII. okr. nalagao je I. okr. koji je na opisani način osigurao gotovinsko podizanje s računa društava povezanih u lancu u ukupnom iznosu od najmanje 165.314.000 kuna. Nakon podizanja u gotovini, novac su IV., V., VI., VII., IX., X., XI. i XII. okr., prema uputama I. okr., predavali I. okr., II. okr. i III. okr. koji su s njim dalje dogovorno raspolagali koristeći ga dijelom za nabavu robe „na crno“ te u zajedničku nepripadnu imovinsku korist svih okrivljenika. Na opisani način okrivljenici su se, neosnovanim umanjenjem dužnih iznosa poreza na dodanu vrijednost društvima I. okr., II. okr. i III. okr., nepripadno okoristili za ukupno najmanje 34.426.000 kuna, za koji iznos su oštetili Državni proračun Republike Hrvatske.



USKOK je sucu istrage Županijskog suda u Osijeku podnio prijedloge za donošenje rješenja o određivanju privremenih mjera protiv okrivljenika i povezanih osoba radi osiguranja oduzimanja nezakonito stečene imovinske koristi. Sucu istrage Županijskog suda u Osijeku predloženo je određivanje istražnog zatvora protiv 13 okrivljenika", navode u USKOK-u.

